text: Google-foto hjælper politiet mod opklaring
  22 januar 2015 kl. 13.13
  Et Google Street View-foto, som politiet tirsdag offentliggjorde, har muligvis ført til opklaring af en to år gammel sag.
  Efter TV SYD i går fortalte om et tyveri ved Rinkenæs, der blev fanget på Google Street View, er der kommet afgørende gennembrud i sagen.
  Syd- og Sønderjyllands Politi offentliggjorde i tirsdags et foto fra Google Street View af to unge mænd, der er i færd med at fjerne en havetraktor i Rinkenæs. Efterfølgende har lokalpolitiet modtaget et væld af henvendelser i sagen. Det skriver politiet i en pressemeddelelse.
  Der er også kommet oplysninger, som politiet muligvis kan bruge til at identificere mændene med. Syd- og Sønderjyllands Politi mener derfor, at der er gode muligheder for at opklare sagen, men de har ikke i øjeblikket yderligere informationer i den.
  I pressemeddelelsen siger politiet også mange tak for borgernes store interesse for at hjælpe med opklaringen.
  De mange henvendelser har givet politiet et uventet gennembrud i sagen. På Twitter skriver de, at de mener at kunne opklare sagen ud fra de oplysninger, de har fået.
  Overvældende mange henvendelser om Google Street View foto. Vi tror, vi opklarer den. Tusind tak! Læs: http://t.co/xYarkuYIeI  #politidk
  
  